CELEX: 
Language: bg
Date: 2021-07-06 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2016/1237 по отношение на задължението за представяне на лицензии за износ на ориз

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В Делегиран регламент (ЕС) 2016/1237 на Комисията се определя, наред с другото, задължението за представяне на лицензии за износ за „олющен ориз (кафяв)“ и „ориз, полубланширан или бланширан (избелен), полиран или гланциран“. Понастоящем обаче ефективното наблюдение на износа може да се извършва и с други средства, например чрез използване на системата за наблюдение (ГД „Данъчно облагане и митнически съюз“). Въз основа на искане от някои заинтересовани страни, а също и от държавите членки, както и в интерес на опростяването и с цел облекчаване на административната тежест за държавите членки и операторите, изискването за лицензии за износ за „олющен ориз (кафяв)“ и „ориз, полубланширан или бланширан (избелен), дори полиран или гланциран“ следва да бъде премахнато. Въпреки че по същите причини лицензиите за внос на ориз също биха могли да бъдат премахнати, те трябва да бъдат запазени, за да се изпълнят задълженията на Съюза по споразуменията от 2005 г. с Тайланд (Решение 2005/953/ЕО на Съвета от 20 декември 2005 г. относно сключването на Споразумение под формата на размяна на писма между Европейската общност и Тайланд в изпълнение на член XXVIII от ГАТТ, 1994 година във връзка с промяна в отстъпките по отношение на ориза, предвидени в списък СХL, приложена към ГАТТ, 1994 година (ОВ L 346, 29.12.2005 г., стр. 24) и със Съединените американски щати (Решение 2005/476/ЕО на Съвета от 21 юни 2005 г.  за сключването на Споразумение под формата на размяна на писма между Европейската общност и Съединените американски щати относно метода на изчисляване на прилаганите мита за олющен ориз, както и за изменение на pешения 2004/617/EО, 2004/618/EО и 2004/619/EО (ОВ L 170, 1.7.2005 г., стр. 67).
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Настоящият делегиран акт беше представен на експертите и обсъден с тях в рамките на заседанията на GREX — експертната група за хоризонтални въпроси във връзка с ОСП, проведени на 16 март и 15 април 2021 г. Актът беше публикуван за консултация, която се проведе от 9 април до 7 май 2021 г. в рамките на механизма за обратна връзка,  По време на периода на използване на механизма за обратна връзка беше получен един общ коментар, който не се отнася до акта като такъв. Поради това не бе необходимо изменение на акта.  
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В делегирания акт се предвижда премахването на задължението за представяне на лицензии за износ за „олющен ориз (кафяв)“ и „ориз, полубланширан или бланширан (избелен), полиран или гланциран“. Това се постига чрез изменение на Регламент (ЕС) 2016/1237. Успоредно с това се приема Регламент за изпълнение на Комисията за изменение на съответния Регламент за изпълнение (ЕС) 2016/1239 на Комисията по отношение на разпоредбите относно размера на обезпечението и сроковете на валидност на лицензиите за износ на ориз, които трябва да бъдат премахнати с настоящия регламент.
            
            
                
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 6.7.2021 година
            
            
               за изменение на Делегиран регламент (ЕС) 2016/1237 по отношение на задължението за представяне на лицензии за износ на ориз
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета
                  1
               , и по-специално член 177 от него,
            
            
               като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета
                  2
               , и по-специално член 66, параграф 3, букви в) и д) от него,
            
            
               като има предвид, че:
            
            
               (1)Делегиран регламент (ЕС) 2016/1237 на Комисията
                  3
                допълва Регламент (ЕС) № 1308/2013 по отношение на системата на лицензии за селскостопански продукти, включително списъка на продуктите, за които се изисква представяне на лицензия за внос или износ.
            
            
               (2)В член 2, параграф 2, буква а) от Делегиран регламент (ЕС) 2016/1237 във връзка с част II, буква А от приложението към него се предвижда задължение за представяне на лицензии за износ на „олющен ориз (кафяв)“, попадащ под код по КН 1006 20, и на „ориз, полубланширан или бланширан (избелен), дори полиран или гланциран“, попадащ под код по КН 1006 30.
            
            
               (3)Понастоящем ефективното наблюдение на износа може да се извършва и с други средства. В интерес на опростяването и с цел облекчаване на административната тежест за държавите членки и операторите, задължението за представяне на лицензии за износ на „олющен ориз (кафяв)“ и на „ориз, полубланширан или бланширан (избелен), дори полиран или гланциран“ следва да бъде премахнато.
            
         
         
            
               (4)За по-голяма яснота е целесъобразно да се определят правила относно лицензиите за износ, издадени за олющен ориз (кафяв) и за полубланширан или бланширан ориз, дори полиран или гланциран, за които задължението за лицензия за износ се премахва с настоящия регламент и които все още са в сила към датата на прилагане на настоящия регламент.
            
            
               (5)Поради това Делегиран регламент (ЕС) 2016/1237 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Изменение на Делегиран регламент (ЕС) 2016/1237
            
            
            
               В част II от приложението към Делегиран регламент (ЕС) 2016/1237 буква А се заличава.
            
            
               Член 2
            
            
               Преходни разпоредби
            
            
               По искане на титуляря обезпечението, внесено за лицензия за износ за олющен ориз (кафяв) и за полубланширан или бланширан ориз, дори полиран или гланциран, се освобождава, когато е изпълнено всяко едно от следните условия: 
            
            
               а) валидността на лицензията не е изтекла на датата на влизане в сила на настоящия регламент; 
            
            
               б) лицензията е била използвана частично или изобщо не е била използвана към датата на влизане в сила на настоящия регламент.
            
            
               Член 3
            
            
               Влизане в сила
            
            
               Настоящият регламент влиза в сила на седмия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 6.7.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 347, 20.12.2013 г., стр. 671. 
               
               
                  
                     (2)
                  
                        ОВ L 347, 20.12.2013 г., стр. 549. 
               
               
                  
                     (3)
                  
                        Делегиран регламент (ЕС) 2016/1237 на Комисията от 18 май 2016 г. за допълнение на Регламент (ЕС) № 1308/2013 на Европейския парламент и на Съвета по отношение на правилата за прилагане на системата на лицензии за внос и износ и за допълнение на Регламент (ЕС) № 1306/2013 на Европейския парламент и на Съвета по отношение на правилата за освобождаване и задържане на обезпечения, внесени във връзка с тези лицензии, и за изменение на регламенти (ЕО) № 2535/2001, (ЕО) № 1342/2003, (ЕО) № 2336/2003, (ЕО) № 951/2006, (ЕО) № 341/2007 и (ЕО) № 382/2008 на Комисията и за отмяна на регламенти (ЕО) № 2390/98, (ЕО) № 1345/2005, (ЕО) № 376/2008 и (ЕО) № 507/2008 на Комисията (ОВ L 206, 30.7.2016 г., стр. 1).